MT Il-Ġurnal Uffiċjali tal-Unjoni Ewropea C 52/22

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2012/C 52/11

Din il-pubblikazzjoni tagħti d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

DOKUMENT UNIKU

IR-REGOLAMENT TAL-KUNSILL (KE) Nru 510/2006

“CABRITO DO ALENTEJO”

Nru KE: PT-PGI-0005-0791-08.10.2009

IĠP ( X ) DPO ( )

1. Isem:

“Cabrito do Alentejo”

2. Stat Membru jew pajjiż terz:

Il-Portugall

3. Deskrizzjoni tal-prodott agrikolu jew tal-oġġett tal-ikel:

3.1. Tip ta’ prodott:

Klassi 1.1. Laħam (u ġewwieni) frisk

3.2. Deskrizzjoni tal-prodott li għalih japplika l-isem fil-punt 1:

Il-“Cabrito do Alentejo” huwa l-karkassa/l-laħam li jirriżulta mill-qtil ta’ annimali tar-razza tal-mogħoż imwielda, imrobbija u maqtula skont ir-regoli stabbiliti, imniżżla fir-reġistru tat-twelid, li jkunu l-wild ta’ missier u omm irreġistrati fir-reġistru żootekniku u/jew fir-reġistru tal-bhejjem għar-razza tal-mogħoż Serpentina, jew ukoll il-wild ta' tgħammir ta' darba b’bodbod li jkun imniżżel fir-reġistru żootekniku u/jew fir-reġistru tal-bhejjem għar-razza tal-mogħoż Serpentina.

Skont il-prattiki lokali tradizzjonali tat-trobbija tal-annimali taż-żewġ sessi, il-qatla ssir meta jkollhom bejn 30 u 120 jum, biex b’hekk jipprovdu karkassi li jiżnu bejn 3,50 u 7,50 kg b’ammont baxx ta' xaħam, kontenut għoli ta' muskoli, lewn aħmar ċar, u li jkunu torja, immerrqa u b'aroma pjaċevoli.

3.3. Materja prima (għall-prodotti pproċessati biss):

—

3.4. Għalf (għall-prodotti li ġejjin mill-annimali biss):

Il-gidjien tal-“Cabrito do Alentejo” jitreddgħu mit-twelid sa ma jilħqu l-età ta’ bejn 30 u 120 jum.

Meta l-gidjien ikollhom madwar 15-il jum, jingħataw sustanzi fibrużi magħrufa bħala “roedores” (li jintmagħdu) sabiex jgħinu l-iżvilupp tas-sistema diġestiva tagħhom jew biex jintlaħqu l-bżonnijiet istintivi tagħhom ta’ tgerrim, u b'hekk jiġu evitati sitwazzjonijiet ta' stress. Dan l-ikel jikkonsisti f’li ġej: ħuxlief u tiben ta’ kwalità tajba (ħuxlief b’togħma tajba u li jiġi diġestit malajr); materjal tas-siġar tas-sufra u tal-ilċi; ċereali; prodotti li jikkonsistu esklussivament minn ċereali bħal qamħirrun, qamħ, ħafur, xgħir, segala, eċċ; uċuħ tar-raba' tal-proteini bħal piżelli, ful, ġlieben, Lathyrus cicera, Ornithopus sativus, eċċ; żerriegħa tal-ġirasol, sojja, pitravi, eċċ; u prodotti sekondarji oħrajn mill-agrikoltura, l-ortikultura u l-produzzjoni tal-frott.

L-għalf tagħhom jista’ jkun magħmul ukoll, fi kwantitajiet żgħar biss, minn xaħmijiet, karbonati, bikarbonati, fosfati u kloruri, flimkien ma’ trab tax-xorrox u addittivi ta’ vitamini u minerali.

Dan l-ikel kollu jista’ jkun biss ta’ suppliment għall-ħalib tal-omm, u ma jistax jaqbeż il-15 % tat-teħid totali tal-ikel tal-gidjien waqt li jkunu qegħdin jikbru.

L-użu ta' kwalunkwe promutur tat-tkabbir, sterojdi anaboliċi, ormoni jew ta’ prodotti simili naturali jew artifiċjali huwa pprojbit.

Il-provvista tagħhom tal-ilma u l-ikel għandha tkun konformi mal-istandards minimi ta’ iġjene u ta’ benessri tal-annimali.

3.5. Stadji speċifiċi tal-produzzjoni li għandhom isiru fiż-żona ġeografika ddefinita:

Il-produzzjoni ssir fiż-żona ġeografika ddefinita, filwaqt li l-qatla, it-tqattigħ u l-ippakkjar jistgħu jsiru ’l barra miż-żona ġeografika tal-produzzjoni.

3.6. Regoli speċifiċi għat-tqattigħ, għall-ħakk, għall-ippakkjar, eċċ.:

Il-“Cabrito do Alentejo” jista’ jitqiegħed fis-suq bħala karkassa sħiħa jew nofs karkassa, ippakkjat jew mod ieħor, jew fil-qatgħat li ġejjin: spalla, għonq, sider, kustilja, sieq u ġewwieni. Il-qatgħat għandhom jitqiegħdu fis-suq ippakkjati f'kontenituri żgħar.

3.7. Regoli speċifiċi għat-tikkettar:

It-tikkettar irid ikollu l-kliem “Cabrito do Alentejo — IGP” u l-logo relevanti (ara Fig. 1), il-logo IĠP u l-marka tal-korp taċ-ċertifikazzjoni.

Figura 1

4. Definizzjoni fil-qosor taż-żona ġeografika:

Iż-żona ġeografika tal-produzzjoni hija limitata, għal finijiet amministrattivi, għad-distretti ta’ Portalegre, Evora u Beja (ħlief il-muniċipalità ta’ Sines u l-parroċċi ta’ Vila Nova de Milfontes, Langueira, Almograv u Zambujeira do Mar fil-muniċipalità ta' Odemira); il-muniċipalitajiet ta’ Grândola (ħlief il-parroċċi ta’ Carvalhal u Melides), Alcácer do Sal (ħlief il-parroċċi ta' Santa Maria do Castelo u Comporta), Santiago do Cacém (ħlief il-parroċċa ta’ Santo André), Alcoutim (ħlief il-parroċċa ta’ Vaqueiros); u l-parroċċi ta’ Couço u Santana do Mato, fil-muniċipalità ta' Coruche, S. Marcos da Serra, fil-muniċipalità ta' Silves, u Ameixial, fil-muniċipalità ta' Loulé.

5. Rabta maż-żona ġeografika:

5.1. Speċifiċità taż-żona ġeografika:

Iż-żona ġeografika fejn jitwieldu u jitrabbew l-annimali hija limitata għall-Alentejo u ż-żoni ġirien fejn il-ħamrija hija fqira u tikkonsisti, b'mod partikolari, fi blat tafli mittiekel, b’art għall-mergħa li ħafna minnha tinsab f’għoljiet weqfin bis-siġar, fejn ma hemmx aċċess għal makkinarju agrikolu u fejn speċijiet oħrajn ikollhom diffikultà kbira biex jgħixu (minħabba l-kwalità tal-mergħa jew minħabba d-diffikultà tal-aċċess).

It-trobbija tal-annimali fir-reġjun hija estensiva u tapplika sistema mħallta ta’ agrikoltura, foresti u mergħa. Il-mogħoż jitrabbew b’mod estensiv u jridu bilfors jitkabbru fil-miftuħ. Għaldaqstant, l-art hija fil-biċċa l-kbira koperta minn foresti Mediterranji (siġar tas-sufra u ilċi), produzzjoni taċ-ċereali (żoni mhux irrigati), uċuħ tar-raba' li jinħartu (għalf ikkultivat u mergħat naturali jew imtejba), u art mhix maħduma.

Din iż-żona ġeografika hi kkaratterizzata minn xtiewi kesħin u bix-xita, kif ukoll minn sjuf sħan u nexfin. Dawn il-kundizzjonijiet għandhom influwenza mhux biss fuq it-tip ta’ veġetazzjoni eżistenti iżda wkoll fuq il-varjabbiltà tagħha matul is-sena. Il-veġetazzjoni tikkonsisti l-aktar minn ħaxix nattiv (Dactylis glomerata, Lolium ssp., Bromus ssp. fost oħrajn) u legumi (l-aktar tipi differenti ta’ Trifolium u Mendicago kif ukoll Ornithopus, Lotus, Scorpiurus, eċċ.), kif ukoll minn diversi tipi ta’ speċijiet ta’ arbuxell (tipi differenti ta’ Cistus li ħafna drabi jissejħu “estevas”, “sargaços”, “piorno” u “tojo”), u ċerti tipi ta’ ballut (siġar tas-sufra u ilċi) li jipprovdu l-ġandra u l-friegħi. Din il-firxa ta’ veġetazzjoni ma tipprovdix biss ikel għall-annimali adulti iżda hija wkoll fattur deċiżiv minħabba li ma tinfluwenzax biss, permezz ta’ selezzjoni naturali, il-karatteristiċi tal-annimali li jegħlbu l-kundizzjonijiet u li jirnexxielhom jgħixu, irabbu u jitimgħu liż-żgħar tagħhom f’kundizzjonijiet daqstant diffiċli, bħalma huwa l-każ tal-mogħoż tas-Serpentina u l-gidjien tagħhom, iżda hija wkoll fattur fit-tibdil tal-karatteristiċi tal-ħalib skont iż-żmien tas-sena.

5.2. Speċifiċità tal-prodott:

Studji fuq il-karkassi tal-“Cabrito do Alentejo” jipprovdu l-karatteristiċi distintivi li ġejjin: lewn ċar, minħabba l-preżenza ta' xaħam ta’ taħt il-ġilda, li wkoll għandu lewn ċar; muskoli, minn 60 sa 66 %, estremament torja u mmerrqa; medja ta’ 25 % għadam; perċentwal baxx ta’ xaħam minn ġenotipi studjati oħrajn; rendiment ekonomiku sinifikanti, minħabba li s-sieq, l-ispalla u l-kustilji flimkien jammontaw għal madwar 70 % tal-piż totali tal-karkassa; il-partijiet li jittieklu, li jikkonsistu minn muskoli u xaħam intermuskolari u intramuskolari ta’ taħt il-ġilda, ikollhom minn 6 sa 8 % xaħam.

L-aċidi xaħmin ewlenin li jinsabu fix-xaħam tal-“Cabrito do Alentejo” u li jammontaw għal aktar minn 70 % tat-total, huma aċidi olejċi (C18:1 cis-9), palmitiċi (C16:0) u steariċi (C18:0).

Il-konċentrazzjoni ta’ aċidu linolejku (Linoleic acid concentration — CLA) tvarja minn 0,34 sa 0,66 % matul is-sena.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għal DPO) jew il-kwalità speċifika, ir-reputazzjoni jew karatteristiċi oħra speċifiċi tal-prodott (għal IĠP):

Il-karatteristiċi tal-pjanti, tal-blat u tal-klima taż-żona ġeografika, taħt l-influwenza tal-bniedem, jiddefinixxu l-ekosistema. Dan il-fatt, flimkien ma’ tekniki tal-kura tar-riżorsi li jappartjenu lir-reġjun tal-Alentejo u l-karatteristiċi tar-razza, irriżulta fit-tqegħid fis-suq tal-laħam tal-mogħoż tar-razza Serpentina u tal-gidjien tagħha bħala prodott distintiv maħsub għall-konsum, speċjalment fi żminijiet tradizzjonali għall-familji u għas-soċjetà inġenerali. Għaldaqstant, żmien ilu l-“Cabrito do Alentejo” sar (hemm referenzi bil-miktub u riċetti għall-“Cabrito do Alentejo” li jmorru lura għas-seklu 16), isem magħruf fih innifsu fost il-konsumaturi, minħabba n-natura speċjali tal-kwalità organolettika tal-laħam u l-valur gastronomiku tiegħu, b’mod speċjali fiż-żewġ staġuni tas-sena meta jittiekel l-aktar: il-Milied u l-Għid.

Prattika komuni fir-reġjun titlob li l-qtil tal-gidjien isir qabel ma jiġu miftuma u għalhekk qabel ma jilħqu l-istadju ta’ xtarr. Għalhekk, il-ħalib ta’ ommijiethom huwa kruċjali għall-kwalità tal-laħam tal-gidjien. Minħabba li d-dieta tal-omm tiddependi ħafna mill-pjanti u mill-kundizzjonijiet ġeoloġiċi u klimatiċi fiż-żona tal-produzzjoni, u minħabba li dawn ivarjaw matul is-sena, il-livelli ta’ CLA fil-ħalib ivarjaw ukoll biex b’hekk ikun possibbli li tiġi stabbilita korrelazzjoni pożittiva mal-livelli li jkun hemm fix-xaħam intramuskolari u l-muskolu longissimus dorsi tal-gidi li, min-naħa l-oħra, jinfluwenza l-lewn, it-togħma u l-meraq tal-laħam. Barra minn hekk, il-konċentrazzjoni ta’ CLA u ta’ aċidi xaħmin oħrajn dejjem tkun akbar f’gidjien tal-“Cabrito do Alentejo” milli f'gidjien oħrajn, u l-profil tal-aċidi xaħmin ivarja b’mod sinifikanti fil-laħam tal-gidi matul is-sena. Dawn iż-żewġ elementi jirriżultaw f’domanda evidenti għall-“Cabrito do Alentejo” mill-konsumatur fiż-żewġ żminijiet ta’ festi, jiġifieri fil-Milied u fl-Għid.

Referenza għall-pubblikazzjoni tal-ispeċifikazzjoni:

(L-Artikolu 5(7) tar-Regolament (KE) Nru 510/2006)

http://www.gpp.pt/Valor/Cabrito_Alentejo_CE_MAIO2011.pdf

(1) ĠU L 93, 31.3.2006, p. 12.